അപ്രതീക്ഷിത വിരമിക്കലുമായി സ്റ്റീവന് ടെയ്ലര് തീരുമാനം ക്യാപ്റ്റന് സ്ഥാനമേറ്റെടുത്തതിന് പിന്നാലെ കഴിഞ്ഞ ഇന്ത്യന് സൂപ്പര് ലീഗില് ഒഡിഷ എഫ്സിയെ നയിച്ച ഇംഗ്ലീഷ് പ്രതിരോധതാരം സ്റ്റീവന് ടെയ്ലര് ബൂട്ടഴിച്ചു. 35കാരനായ ഈ സെന്റര് ബാക്ക് ഓസ്ട്രേലിയന് ലീഗ് ക്ലബ് വെല്ലിങ്ടണ് ഫീനിക്സിന്റെ താരമായിരുന്നു. ഒരു ഓസ്ട്രേലിയന് പത്രത്തോടാണ് ടെയ്ലര് വിരമിക്കല് വെളിപ്പെടുത്തിയത്. ഇംഗ്ലീഷ് സൂപ്പര്ക്ലബ് ന്യൂകാസില് യുണൈറ്റഡിന് വേണ്ടി 13 വര്ഷത്തോളം കളിച്ച താരമാണ് ടെയ്ലര്. പിന്നീട് 2018 മുതല് 2020 വരെ താരം ഫീനിക്സിനായി കളിച്ചു. തുടര്ന്നാണ് കഴിഞ്ഞ സീസണില് ഐഎസ്എല്ലിലെത്തിയത്. ക്ലബിനായി 17 മത്സരങ്ങളില് ടെയ്ലര് ബൂട്ടുകെട്ടി. ഒരു വര്ഷത്തേക്ക് കൂടി കരാര് പുതുക്കാന് കഴിയുമായിരുന്ന ടെയ്ലര് അത് ചെയ്യാതെ ക്ലബ് വിട്ട് വീണ്ടും ഫീനിക്സിലെത്തി. ഇക്കുറി ഫീനിക്സില് പുതിയ സീസണിന് തയ്യാറെടുക്കുകയായിരുന്നു ടെയ്ലര്. ഇക്കഴിഞ്ഞ വെള്ളിയാഴ്ചയാണ് അടുത്ത സീസണിലേക്കുള്ള ക്യാപ്റ്റനായി ടെയ്ലറിനെ നിയമിച്ചത്. പിന്നാലെ കഴിഞ്ഞ ദിവസം ക്ലബിനൊപ്പം പ്രീ സീസണ് മത്സരത്തിലും ടെയ്ലര് കളിച്ചിരുന്നു. എന്നാല് തുടര്ന്നാണിപ്പോള് അപ്രതീക്ഷിത വിരമിക്കല്. പെട്ടന്നുണ്ടായ ഈ വിരമിക്കല് തീരുമാനത്തിന് പിന്നിലെ കാരണം പരുക്കല്ല എന്നാണ് ഓസ്ട്രേലിയന് പത്രമായ സ്റ്റഫ് ഡോട്ട് കോം റിപ്പോര്ട്ട് ചെയ്യുന്നത്.